钦定古今图书集成/明伦汇编/氏族典/第350卷 > 《廖用贤尚友录》 > 邹元标
## 钦定古今图书集成/明伦汇编/氏族典/第350卷 > 《廖用贤尚友录》 > 邹元标

按《明外史邹元标传》：“元标字尔瞻，吉水人。弱冠即有
志圣学。举万历五年进士，观政刑部。张居正丧父夺
情，元标愤，抗疏切谏。疏入，居正大怒，廷杖八十，谪戍
都匀卫。居六年，居正殁，召拜吏科给事中。慈宁宫灾，
元标上时政六事。帝怒，谪南京刑部照磨，就迁兵部
主事，召改吏部，进员外郎，以病免。起补验封文选缺”
员外郎。尚书宋𫄸请用元标，久不获命，连疏趣之。给
事中杨文焕、御史何选亦以为言。帝怒，调元标南京移疾归。遭母忧，里居讲学，从游者日众，名高天下。光
宗立，召拜大理卿。未至，进刑部右侍郎。天启元年，拜
左都御史。明年典外察，去留惟公。元标自还朝以来，
不为危言激论，与物无猜。然小人以其东林也，犹忌
之。给事中朱童蒙、郭允厚、郭兴治虑明年京察不利
己，潜谋驱逐。会元标与冯从吾建“首善书院”，集同志
讲学。童蒙请禁之。元标疏辨求去。帝已慰留，兴治及
允厚复交章力攻，元标疏请益力。诏加太子少保归，
卒于家。崇祯初，谥《忠介》。